भगवान राम के प्रति जन-आस्था और विश्वास के कारण ही उनके लीलाग्रंथ 'रामायण' और 'रामचरितमानस' के विश्व की अनेक भाषाओं और बोलियों में सृजन और अनुवाद हुए। मॉरिशस, गयाना, फीजी, दक्षिण अफ्रीका, सूरीनाम आदि देशों में तो रामचरितमानस के पाठ के बिना कोई धार्मिक-सांस्कृतिक कार्य पूर्ण नहीं होता। यूरोप और लैटिन अमेरिकी देशों में भी रामचरितमानस की लोकप्रियता उत्तरोत्तर बढ़ रही है। मॉरिशस में तो संसद के अधिनियम द्वारा 'रामायण सेंटर' की स्थापना की गई है जिससे कि विश्वभर में रामायण के आदर्शों की प्रतिष्ठा बढ़े।